Agt plaasmoorde in maand ná ‘Kill the Boer’-hofbeslissing(Foto: Anja van der Merwe/Maroela Media) In net meer as ’n maand nadat die gelykheidshof in Johannesburg hof beslis het dat die “Kill the Boer”-lied nié haatspraak is nie, is agt mense op plase in Suid-Afrika vermoor, waarvan die jongste voorval Donderdagaand in Mbombela plaasgevind het. Minstens ses afsonderlike plaasaanvalle is ook dié tyd by die polisie aangemeld. Dit blyk dat die wreedheid wat met dié moorde en aanvalle gepaardgaan, ook toeneem. Die Vryheidsfront Plus het Vrydag in ŉ verklaring gesê daar is geen twyfel dat liedere soos “Kill the Boer” en ander opruiende uitsprake mense tot geweld en moord aanhits nie. “In sy uitspraak in die gelykheidshof het regter Edwin Molahlehi gesê daar is volgens hom nie genoegsame bewyse dat die sing van die lied op haatspraak neerkom nie,” het dr. Pieter Groenewald, leier van die VF Plus, gesê. “Dit staan in teenstelling met die feit dat die Mensregtekommissie (MRK) reeds in 2000 op versoek van die VF Plus hierdie slagspreuk tot haatspraak verklaar het. In ŉ polisieverslag van 2003 is ook bevind dat uitsprake van politici mense aanhits tot geweld en dat dit een van die oorsake vir plaasaanvalle en -moorde is.” Groenewald sê voorts die “slagting van die land se boere kom al oor dekades en die regering verseg bloot om dit tot prioriteitsmisdaad te verklaar, nieteenstaande deurlopende druk van die VF Plus en ander”. Dr. Ernst Roets, hoof van beleid en aksie by AfriForum, het Vrydag aan Maroela Media gesê dat die toename in plaasmoorde die argument wat dié organisasie nog heeltyd aanvoer, opnuut beklemtoon. “Daar is klimaat in die land waarin dit as polities aanvaarbaar beskou word om geweld teen boere aan te hits en te romantiseer. Dit sien ons in uitsprake wat politici maak, veral in liedere soos ‘Kill the Boer’, en dan ook in hofsuitsprake soos dié waar die hof bevind het dat die lied nie haatspraak is nie.” Roets sê die enigste manier om plaasmoorde en -aanvalle volhoubaar hok te slaan is met ’n holistiese benadering. “Dit sluit in beter polisiëring en reaksie van die polisie en ’n groter politieke wil om die probleem te pak.” Volgens Roets verwys dit nie net na ’n politieke wil van die SAPD nie, maar die regering in geheel wat plaasmoorde tot ’n prioriteitsmisdaad moet verklaar. In sy eie tweeledige strategie om plaasmoorde te beveg beywer die organisasie hom vir ’n beter beleidsraamwerk wat betref die manier waarop die regering op plaasmoorde en haatspraak reageer. “Selfs nog belangriker is dat mense by hul eie veiligheid betrokke moet raak, onder meer deur te help patrollies ry en veiligheidstrukture in hul gemeenskappe te versterk,” het Roets gesê.